# שמועה רביעית חמישית – שנה רביעית - שיעור 2ב: האהבה המסותרת בנסירת ראש השנה

## הדגשת שפת האהבה בנסירה של דרושי העמידה

אני חוזר לדרוש שסיימנו אותו בדרושי העמידה, אני חוזר עוד פעם לקרוא את מה שקראנו:

### שער הכוונות – דרושי העמידה דרוש ב פירוש תיבת באהבה:

והנה לצורך ענין הנסירה הזו צריך בהכרח העלאת מ"ן פעם אחרת כנזכר. וכולם יהיו מבחי' היכל אהבה שבבריאה בסוד והוכן בחסד כסא ע"ד מה שהיה בעת ק"ש אלא שהיכל אהבה שהיה בק"ש היה היכל אהבה שבבריאה שהוא היכל חמישי מתתא לעילא אבל היכל אהבה לצורך מ"ן אלו של עתה הוא היכל אהבה של קה"ק דבריאה

כמו שאתם רואים פה העלאת המ"ן היא בסוד והוכן בחסד כיסא. הכיסא של החסד הוא זה שמכין את הייחוד. אנחנו רוצים להכין את הייחוד, לתקן את החיבור, זה מושג שהוא כבר השתמש בו גם בק"ש בדרוש ו'. ממש נגענו בזה בתחילת השנה שעברה, לא מירקרתי לכם את זה, זה הופיע גם שם, המשפט הזה, שהכנת המלכות לייחוד נעשית על ידי החסד שמתעורר. עכשיו, כיוון שאנחנו רוצים נסירה, אנחנו צריכים להעלות מ"ן. אנחנו צריכים להעלות מ"ן ממקום של אהבת קה"ק. תוכו רצוף אהבה מבנות ירושלים. על ידי אותה האהבה אנחנו מעוררים מ"ן, אבל בעצם מה אנחנו מעוררים? אנחנו מעוררים הסתלקות מוחין. מתוך אותה האהבה אנחנו מעוררים הסתלקות של מוחין. אנחנו מעוררים ייחוד עליון, כמו בק"ש, ייחוד עליון. הסתלקות מוחין זה במילים אחרות להגיד העלאת מוחין. נשמע קצת שונה, אבל זה מה שאנחנו רוצים לעשות. מסלקים את המוחין אבל אנחנו רוצים להעלות את המוחין, אל תתבלבלו, להחזיר פב"פ את או"א, לגרום ייחוד עליון של או"א, בתוך אותה הסתלקות בעליית מוחין, עליית מ"ן, רצון וחסד ואהבה. וממשיכים מוחין חדשים לז"א, שמתוך אותם מוחין שהתעוררו, מתוך אותה עוררות של אהבה ורצון, תתרחש בעצם הנסירה ותתאפשר השיבה לפב"פ. זה בעצם התהליך שאנחנו רוצים לעשות. הרי כל זה אנחנו עושים בעצם בשביל הנסירה, נכון? וכמו שראינו מקודם צריך בשביל זה הסתלקות מוחין, ייחוד, והמשכת מוחין חדשים.

מה שדומיננטי פה בכל מה שדיברנו הוא תנועות חסד ואהבה, העלאת מוחין, ייחוד או"א והמשכת מוחין חדשים שממשיכים אותם, שמחזירים אותם, מנסרים אותם ומאפשרים לה להיפגש איתו פב"פ. כל התיאורים שראינו אותם בראש השנה שדיברנו עליהם בתחילת השיעור הקודם, לא נמצאים פה. אין פה דגש על דחיית הדינים, ודאי דורמיטא אין לנו פה. ואין פה – ועוד מעט נראה איפה זה כן מופיע – דגש שאמא נכנסת בציר השמאל ובונה אותה בתנועה של חיבוק השמאל, כל השפה הזו, השפה הדינית, לא נמצאת פה. מה כן נמצא פה? תהליכי הדורמיטא, הסתלקות מוחין, העלאת מוחין, ייחוד מוחין והמשכת מוחין שמאפשרים נסירה על ידי תנועות של חסד ואהבה. ומי מוליך את כל התהליך הזה? הכהן. איזה כהן? הכהן הגדול שהוא איש החסד.

ואח"כ תכוין כי באהבה ר"ל ב' אהבה והכוונה היא לעורר היכל אהבה העליון שיעורר מ"ן עד שתגדל רחל נוק' דז"א אב"א ואז תכוין ג"כ להביאה עי"ז פב"פ עם ז"א כי אין לה יכולת לחזור פב"פ אלא עד שתהיה היא שוה כמוהו אב"א דאל"כ אין בה כח כדי לקבל הארתו ותכוין שע"י הכהן שושבינא דמטרונית' שהוא היכל אהבה על ידו חוזרת פב"פ וכל אלו הכוונות תכוין במלת אהבה.

אהרון הכהן מתואר בזוהר כשושבינא דמטרוניתא, מול משה רבנו שהוא שושבינא דמלכא. אהרון הכהן דואג לשכינה, הוא אחראי על ביהמ"ק, הוא זה שמעורר את תנועות החסד הללו בהיכל האהבה שבקה"ק, שמעוררות את הסתלקות המוחין של הז"א. שימו לב לפער, אל תתבלבלו. אמנם הכהן הוא שושבינא דמטרוניתא, אבל הוא הולך לעשות את זה אצל הקב"ה. הוא מעורר אצל הקב"ה את האהבה האלוקית של העלאת המ"נ של ז"א, קודם כל לאו"א, כדי שיסתלקו ממנו מוחין של אחור ויאירו אלינו מוחין של הארת חסד ואהבה שיאפשרו לנו את תהליכי הנסירה והעלאת המ"ן. זה עושה הכהן, איש החסד. הוא מוליך את כל התהליכים האלה, למען השכינה. באהבה. אבל הוא יעשה את זה כתהליכים בז"א, תהליכים של הסתלקות מוחין, העלאת מוחין בז"א, שעולה מ"ן באו"א, למה? למען שמו? כי זה המלכות שלו. כדי להגיע לאהבה ב', לפרק ב' של אהבה שהיא אהבת פנים ולא רק אהבת אחור. זה הניגון, המוזיקה של כל תהליך הנסירה של כל יום ויום. אז אתם רואים את הדומה והשונה בין תהליכי ראש השנה לתהליכי הנסירה היומיים, שבכלל לא מתעסקים פה בנסירה פיזית, בנסירה של דחיית הדינים. זה יותר נסירה שברגע שהמוחין משתנים אז מתאפשרים התהליכים. באים מוחין חדשים, תודעה חדשה, יחס אחר מופיע, כל הנסירה ברמת הגוף כביכול, של דחיית דינים ובניין, לא צריכה להיעשות. כבר אמרנו מקודם, היא נעשית מאליה. כבר עשינו אותה בראש השנה. עיקר מה שאנחנו עושים פה זה ברמת התודעה, ברמת המוחין, מתחדשים ומשתנים ומאפשרים לאותן תנועות לקרות. ושוב השאלה מה זה פה נקרא "מאליה". האם התנועות האלו חוזרות על עצמן, או שפשוט הן כבר לא נצרכות. עיקר העניין זה לא ברמת נסירת הגוף אלא ברמת נסירת המוחין זה עיקר מה שאנחנו צריכים לעשות כל יום.

היה צד שיש דינים בראש השנה. שם זה ממש עיקר העניין. עיקר העניין של הנסירה שם היא תנועות של דין. גם שם כנוס חסד, ונראה אותו עכשיו. אמא הולכת להיכנס, להתפשט בה, אבל זה לא מודגש פה כהתפשטות שהיא בעלת אופי של חיבוק שמאל. היא חלק מאותה תנועה של 'למען שמו באהבה'.

דיברנו, אם כן, על הסתלקות המוחין והחידוש של המוחין וכו', בואו נדבר על תהליכי בניין הצלע שוקרים בתפילה, במילת אהבה, אז חזרו לפסקה שדילגנו:

ואל תתמה מן הזווג הנרמז לעיל במלת אלהינו ואלהי אבותינו שלא היו שם מ"ן

לא למדנו את זה, אבל דיברנו על זה בעל פה שגם במילת 'אלוקינו ואלוקי אבותינו' יש ייחוד עליון בין או"א שאנחנו מעוררים בתחילת התפילה, כדי לגמור את כניסת המוחין שלא נכנסו עד תומם בק"ש. הג"ר דאמא לא נכנס, י"ס דאבא לא נכנסו. מתי הם ייכנסו? במילת 'אלוקנו ואלוקי אבותינו'. מעוררים עוד פעם ייחוד. אלוהינו זה אמא, אלוהי אבותינו זה אבא, ו' שמחברת ביניהן זה הדעת שתחבר אותם. עוד פעם מוסרים שם מסירות נפש על קידוש השם, מעוררים ייחוד עליון, ומכניסים את המוחין.

שהטעם הוא לפי כי שם לא היה חסר רק בחי' כניסתם בז"א אבל הם כבר היו קיימים ועומדים

זאת אומרת, שמה רק הייתי צריך לגמור את כניסת המוחין שעמדו כאורות מקיפים מקריאת שמע, שישלימו את כניסתם עכשיו בתפילת שמונה עשרה ובברכת אבות,

אבל עתה הוא דבר מחודש כי הוא ענין הנסירה אשר מציאות' הוא כי אימא מסתלקת מתוך ז"א ומזדווגת עם אבא כדי להוליד מוחין אחרים לרחל לבדה זולת המוחין הראשונים שניתנו לז"א וז"ס ויבן ה' אלהים את הצלע כי ה' אלהים הם או"א אשר נזדווגו והולידו אלו המוחין האחרים ואז נכנסים נה"י דאימא עלא' עם התלבשות אלו המוחין האחרים החדשים בתוכם והכל יחד מתפשטים תוך רחל לבדה כדמיון שהיו בתחילה נה"י דאימא עם המוחין שבתוכם מתפשטים תוך ז"א ועי"כ נגדלת רחל אב"א בכל שיעור קומת ז"א ממש שוה בשוה עד בחי' הכתר שבו. וענין הגדלת רחל הנזכ' הוא באופן זה כי להיות ששם באחורי ז"א עומדי' לאה ורחל זו למעלה מזו ולכן מתחילין נה"י דאימא לכנס בלאה ואח"כ מתפשטת גם ברחל ואז מתחברות לאה ורחל שתיהן ונעשות פרצוף אחד בלבד ועי"כ נגדלת ונעשית פרצוף אחד גבוה כשיעור קומת ז"א.

אז פה יש חידוש גדול, שבעצם, מה הוא מתאר לנו? שבעצם ז"א עולה מ"ן באבא ואמא, כי יש הסתלקות מוחין. מתעורר ייחוד עליון בין אבא לאמא, והייחוד הזה ממשיך מוחין, ופה הוא לרגע שוהה עם כניסת המוחין האלה בז"א, ומה הוא מדגיש לנו? הוא מדגיש לנו שהמוחין האלה, שבאים מתוך עוררות האהבה, יגרמו לכניסת אמא בנוק', כמו שאנחנו מכירים מתהליכי הדורמיטא, שבז"א מסתלקים מוחין, ובו"ז אמא נכנסת בנוק' לבנות אותה. גם פה, אמא תיכנס בנוק' לבנות אותה עם המוחין האלה החדשים שהתעוררו, ותבנה אותה בזמן הנסירה בכל קומת שיעור הז"א שווה בשווה. אם התודעה החדשה צמחה, התודעה שכבר מאפשר לה לעמוד באופן עצמאי כביכול איתו פנים בפנים, מתוך אותה תנועת האהבה שמבקשת הארת פנים, זה מה שיקרה פה עכשיו. וכיוון שאמא נכנסת ברחל בכל קומתה, מה היא תעשה? תגרום בעצם לחיבור לאה ורחל יחד. כי אמא היא אחת, וגם לאה וגם רחל הן ביטויים שונים שלה.

מה יקרה עכשיו? הכל ייהפך לרחל לרגע, הפוך ממה שקורה בתנועת הלילה, ששם נכנסת ורחל הופכת ללאה. פה אמא נכנסת, ולאה הופכת לרחל. הכל הופך לרצף אחד של גילוי, לרגע, אח"כ זה יסתלק, והסיפור יחזור להיות שונה. אבל עכשיו בזמן הנסירה, זה מה שקורה. זאת אומרת, יש פה תהליכים של כניסת מוחין של אמא בנוק' וכמו שאתם רואים התהליכים האלה שבונים את הנקבה לא מודגשים פה בשפת השמאל. הם מודגשים כמביאים את המוחין החדשים שהתעוררו עכשיו מתוך החסד של הכהן שמעורר את האהבה האלוהית להמשיך הארת חסד, לתקן בחסד כיסא, להמשיך הארת ייחוד ופנים, ולאפשר תהליכי נסירה מתוך אותה תנועת האהבה. תנועת האהבה מוליכה תהליכי נסירה עכשיו שמעצימים ובונים את רחל מלא קומתה, עדיין בשלב הנסירה.

זה מעבר לנסירה של ר"ה, במובן מסוים, ומעבר לנסירה הקלאסית הרגילה שמדברים עליה, שבהם זה שאמא נכנסת זה שהיא מכניסה לה כביכול את המוחין שהיו אצלו, לא את המוחין החדשים כביכול. זה יותר מורכב, אבל נניח לזה.

**ש.** זאת אומרת, בעצם, כדי לסלק את המוחין? עבדנו על קבלת מוחין כדי לסלק אותם?

**ת.** הכנסנו את כל המוחין מק"ש ועד אלוקינו ואלוקי אבותינו, עד עכשיו, לבנות אותה באחור באחור איתו. עכשיו, כשאנחנו רוצים לעבור לשלב של פב"פ, אנחנו צריכים עוד פעם לסלק את המוחין. אבל זה מתוך תודעה ערה, הוא לא באמת חוזר לקטנות עכשיו.

נשארנו עם הרשימו של המוחין האלה, ועולים לאו"א לעורר ייחוד ושפע חדש, שיאפשר שפה חדשה, יבנה את המלכות עם תודעה עצמית שתאפשר לעמוד איתו פב"פ, ואת המוחין האלה עכשיו אמא הולכת להביא אליה. המוחין האלה, החדשים, שבאים מתוך התעוררות האהבה, אמא תבנה אותם בה, תחזיר אותה, תגדל אותה מלוא קומתה להיות מסוגלת לעמוד מולו כרגע, כשהיא עומדת בפני עצמה, ולשאוף לחזור להיות איתו פב"פ. חכו חכו. מה יהיה הצעד הבא?

## הספק של מהרח"ו על כניסת נה"י דאמא בשלב האחור

הצעד הבא שהיא תחזור איתו פב"פ, נכון? היא עמדה, גדלה מלוא קומתה, עצמאית, אוטונומית כביכול כדי לעמוד איתו פב"פ עם ה' יתברך, לשמה אנחנו הולכים, נכון? עד עכשיו היא גדלה כי הוא נתן לה מוחין

והנה אחר חזרת' פב"פ עמו מתמעטת ונופלת לרגלי ז"א בסוד נקודה קטנה כי כל מה שנגדלה אב"א הלואי יספיק לשתוכל לישאר בבחינת נקוד' קטנ' בהיותה פב"פ ונמצא שאז היא עומדת למטה בבחינ' נקודה קטנה כנגד עטרה של היסוד דז"א ואז תכוין לחזור ולבנות' כבתחילה בבחי' פב"פ וזה יהיה במלות: מלך עוזר ומושיע ומגן כמו שנבאר

בקיצור, דרמה. אבל חכו חכו. אז עכשיו הוא מתלבט. שניה רגע, עכשיו הוא מסתפק. עכשיו מהרח"ו מסתפק, "רגע רגע",

ודע כי אני מסופק אם שמעתי ממוז"ל שהנה"י דאימא נכנסים ברחל גם בהיותה אב"א או שאינם נכנסי' בה אלא אחר שחזרה פב"פ עמו אמנם בהיותה פב"פ פשיטא לי שנכנסים בה.

מה הוא מסתפק עכשיו? האם מה שתיארתי לפני שניה היה בכלל נכון? אולי בכלל לא היה נכון. מה תיארתי? שהמוחין מסתלקין מהז"א, עולים בחיק או"א, מעוררים מוחין חדשים, נכנסים בנקבה, בונים אותה באחור, מנוסרת מלוא קומתה ועכשיו היא חוזרת פב"פ להיות נקודה קטנה. אני לא בטוח שזה נכון. אולי זה לא התהליך. אולי באמת המוחין מסתלקין, היא מתנסרת, כי המוחין הסתלקו, ומוחין חדשים של אהבה מתעוררים, והיא נפרדת ממנו עכשיו מכוח התהליך הזה. היא נפרדת, בלי מוחין, היא מנוסרת ממנו פשוט, והיא חוזרת להיות איתו פב"פ אבל היא חוזרת להיות נקודה קטנה ועכשיו המוחין של אמא נכנסים. זאת אומרת, הנסירה לא נגמרת. הנסירה, בעצם התהליך הזה של כניסת נה"י דאמא בנקבה לבנות אותה, בכל יום, לא קורית בכלל בשלב האחור. היא קורית כבר בשלב המעבר אל הפנים. ואז היא תבנה אותה בפנים, תתן לה את היכולת לעמוד איתו פב"פ, בנסירה של פנים, והיא תגדל אותה מלוא קומתה כדי שהיא תוכל לעמוד מולו. זהו התהליך של הנסירה של כל יום ויום.

הבנתם את ההבדל? ז"א מתי הנה"י דאמא הולכים להיכנס, לפי האפשרות השניה, הנה"י דאמא הולכים להיכנס לבנות אותה כשהיא תחזור מאחור לפנים. זאת אומרת, כל מה שאנחנו מכירים בר"ה, שיש שלב של כניסת נה"י דאמא בשלב האחור, תהליכי הבניין בנסירה, בניין השמאל, ייתכן וזה בכלל לא קורה בכל יום ויום. באמת כל הכניסות נה"י דאמא, כחלק מתהליכי הנסירה המורחבת, קורים, ממשיכים אל תוך מרחב הפנים, ששמה ממשיכים השלבים של בנייין הנקבה של שלב הנסירה, כל זה לא קורה באחור. הוא קורה בשלב בניין הנקבה של הנסירה בפנים.

ומה זה "מלך עוזר ומושיע ומגן"? שאמא היא המלך והיא מלך עוזר ומושיע ומגן את המל' ונותנת לה כוחות לעמוד בתודעת מפגש מלאה מולו פב"פ. זה השלב הזה. מה יקרה אח"כ? מוחין של אמא יסתלקו ויחזרו לז"א, ואז היא תחזור עוד פעם לנקודה קטנה עכשיו הוא יצטרך להרים אותה. אין מה לעשות. זה תהליכי הקשר, ups and downs, אבל מה שאתם יכולים רק להבין זה שיש פה התלבטות בכלל עד כמה התהליך של כל יום ויום הוא מקביל לתהליכי הנסירה של ר"ה.

בואו נחזור, אם כן, על זה שמה שהבנו בגדול הוא שתהליכי הנסירה שקורים בר"ה, עשי"ת, קורים כל יום ויום. כמו שהוא אמר. אבל הם לא חוזרים באותה צורה שהם קורים בכל יום ויום, הם חוזרים כבר בשלב ב'. על גבי נסירת ר"ה. כיוון שהם חוזרים בשלב ב' יש פה פתאום מוקדים חדשים. אולי ארגון חדש של הנסירה. פה זה בכלל לא בדורמיטא, הכל קורה מתוך תנועות של אהבה וחסד, תהליכי השמאל של תהליכי הנסירה הם לא דומיננטים פה בכלל, תהליכי ההבניה הקונסטרוקטיבית הבסיסית לא כל כך מופיעים פה, השלבים של הבניין, של 'ויבן ה' אלוקים את הצלע', לא בטוח שזה בכלל צריך לקרות בשלב האחור, יכול להיות שזה יקרה פה בשלב הפנים. זה עוד ריכוך של התהליך. כי מראש, מה שאני רוצה לבנות אותה, זה לא שתהיה מסוגלת לעמוד בפני עצמה בלי להיות תלויה בו ולהיות מסוגלת לפרנס את עצמה ולנהל את עצמה ויש לה את הלו"ז שלה ויש לה את המרחב שלה ברמת האחור, היא לא צריכה אותו ברמת האחור. זה לא הנושא. זה כבר עשינו בראש השנה.

מה שאנחנו רוצים לבנות פה זה לבנות את הפנים, לבנות את האהבה, לבנות עוד רובד לתהליך, להצמיח עוד. אז ממילא זה מה שנתמקד עליו, נתמקד בתהליכי הנסירה כבוני פנים. ושם נשים את הפוקוס. על היכולת להעניק את האמון שיש לה פנים מולו. ושהוא זקוק, במובן מסוים, גם הוא וגם היא, לעמוד ביחסי פנים, ולבוא אל תהליכי ייחוד. זה המקום שאמא מעצימה עכשיו. היא לא מעצימה את האוטונומיה האחורית שלה, של להתנסר ממנו, של זה שהיא לא צריכה אותו, במובן מסוים, שהצרכים שהיא היתה צריכה אותו, הצרכים שלו, עוברים אליה, ויש לה איזשהי עמידה עצמית מולו, נפרדת. זה לא הנושא. זה לא העניין גם. העניין זה היכולת לקבל את האמון שלה ואת היכולת שלה להבין שיש לה מקום אחר במערכת היחסים. יש לה מקום של פנים במערכת היחסים של בינו לבינה. וזה מה שאמא נותנת לה, היכולת להבין שהיא שותפה בבניית הפנים, שהיא לא צריכה רק לחכות שהוא יאיר לה פנים כי אם הוא יאיר לה פנים היא תגדל ואם הוא לא יאיר לה פנים היא תקטן, אלא גם לה יש שותפות בהארת הפנים. במובן מסוים, הארת הפנים שלה גדולה אולי מהארת הפנים שלו. יש לה מקום של הארת פנים. מקום שאמא מאירה לה שיש לה שותפות ושייכות בהארת הפנים. יכול להיות שאח"כ היא תחזור לקשר שבו היא תקבל את הפנים ממנו ועוד פעם נחזור לדפוס שכשהוא לא יאיר לה פנים היא תיחשך, אבל היא כבר יודעת שלה יש פנים וקשר, שהיא שותפה בבניין הפנים בקשר, שהמקום שלה והיכולת שלה להצמיח את האהבה, זה חלק משמעותי בתוך הסיפור, והיא לא נמצאת בתלות בפנים שלו בלבד.

## אחור של פנים

זה עוד עומק מצד אחד של הנסירה, זה קצת דומה לדרוש המפיל, למי שזוכר, בדרוש ו'. אתם רואים את זה עכשיו בכל יום ויום בברכת אבות, אבל זה רק ספק, כי זה הפשט. אם שמתם לב בדרוש, התהליך הזה שאמא נכנסת בו הוא לא ברור, אין לו מילים. אמא עכשיו נכנסת בה ובונה אותה, אז הייתי רוצה לראות את הבניין שלה, וזה לא נמצא. זה כן נמצא, פשוט במילים הבאות ב'מלך עוזר ומושיע ומגן', זה בדיוק מה שאני מתאר איך הנה"י דאמא הולכים להיכנס בה ולבנות אותה וכו' וכו'. אז האם זה זה, או שבעצם יש את זה פעמיים: פעם אחת היא תיכנס בה בנסירה, ואז היא תחזור לפנים והיא תחזור להיות נק' קטנה, ואז עוד פעם אמא תיכנס בה בשלב הפנים, תבנה אותה, ואז נמשיך הלאה את הסיפור. זה כאילו הדילמה של התהליך הזה.

המשמעות של זה תהיה שיש גם אחור של פנים. יש שלב של בניין אחור, שהוא שלב הנסירה, אני בונה לה אחור של פנים, שהוא שונה מהאחור שהיה עד עכשיו, אבל הוא כבר מגיע משם. זאת אומרת שגם המקום שבו היא עומדת בפני עצמה זה מתוך ההבנה שזה חלק מסיפור הפנים. בלי זה היא לא תוכל לעמוד בפנים. היא לא עושה את זה כאחור בפני עצמה. היא עושה את זה כחלק מההבנה שהתהליכים האלה הם הכרחיים ליכולת להיות באמת שותף בתוך הקשר. אז מראש זה נבנה מתוך תנועת אהבה.

אז קצת סיבכתי אתכם, אני מתאר לעצמי. אבל מה לעשות שזה תהליכי הנסירה שמתבררים לנו כל יום ויום. זה גם מתיישב כשמבינים שיש לנו תהליכי עבודה על גבי העבודה. זאת אומרת שיש לנו עבודות יסוד של ר"ה ועשי"ת, שם יש תנועת נסירה שהיא בשמאל, יש שם חסד מסתתר, אבל בגדול היא בשמאל, הרבה יותר מובנית, הרבה יותר. שם קורים תהליכי הבניה, שם קורים תהליכי הנסירה, באופן אינטנסיבי. אח"כ יגיע החיבוק, הריכוך של הימין, סוכות. אבל אחרי זה כשנגיע כל יום ויום לשם אני כבר נינוח יותר, אני בהארת פנים יותר, אני בהארת חסד יותר. אני עובד על בסיס תנועות שכבר עשיתי באופן מודע, מרוכך וכו' וכו'.

## החזרה על דפוסי הנסירה מתוך הארת פנים

זה דבר חשוב להבין אותו, שגם כשאני אומר שתדע לך שמה שקורה כל יום ויום גם קורה בעצם בר"ה, אנחנו רואים דפוסים חוזרים, זה לא כפשוטו. כי במבט ראשון, אתם רואים בדרוש, כל מה שקורה בר"ה קורה כל יום ויום, אוקי, cut and paste, אוקי, אותו דבר, אותם תהליכים חוזרים פשוט בקטן. כי תהליכי המאקרו קורים בתהליכי המיקרו של כל יום ויום. יאללה בוא נעתיק, אז מה עושים עכשיו? תהליכי ראש השנה כל יום. נביא לפה דורמיטא, ונעשה פה פתיחת גבורות, נעשה כניסת אמא בנקבה, נבנה את כל התהליכים כמו ששם. ואז נעשה תקיעת שופר, אין שופר אבל לא נורא. נעתיק הכל. דברי תורה עניים במקומן ועשירים במקום אחר, ניקח את כל דרושי ר"ה עד סוף עשרת ימי תשובה לייבא אותם לפה. זה קורה, כולל כל מה שאתם יכולים לחשוב עליו שצריך לעשות בשביל שהמבנה יהיה שלם. וככה הכוונות צומחות, יש לנו עושר של פרטים שחסרים פה ונמצאים שם, אז בוא נביא אותם לפה. זאת אופציה א'.

אופציה ב', זה שזה לא עובד ככה. אתה אכן מחקה דפוסים שקרו בר"ה, אבל את שכבת החיצון שלהם, שכבת האחור שלהם, תשתיתי הבניה, אכן עשינו שם, ואז פה זה קורה מאליו במובן מסוים כי זה רץ כבר על תהליכים שכבר עשינו. אז כשכבר נעשה את זה שוב, אנחנו חוזרים לזה הרבה יותר רך, הרבה יותר בהארת פנים, הרבה יותר ממקום של אהבה, ממקום של מודעות וערות, ועובדים עם זה כבר הלאה. אנחנו חוזרים, רבותי, ההיסטוריה חוזרת, זה נכון. אבל היא לא חוזרת אותו דבר. הטיט במצרים, זה החרוסת בפסח. בסדר. אנחנו חוזרים לתהליכי הנסירה, אבל מתוקים יותר. עם הארות פנים יותר. אנחנו כבר חכמים יותר באירוע. אנחנו לא חוזרים להיות כמו שהיינו אז.

אם נחזור להיות כמו שהיינו אז סימן שאנחנו בדורמיטא. שכחנו מה היה. חוזרים על טעויות שוב, מה שהיה הוא שיהיה, ככלב שב על קיאו כן כסיל שב על איוולתו, יש מצב שזה יקרה לנו בחיים. בטח שזה יכול לקרות. שנחזור לאותן מריבות ושונות, נחזור לאותם דפוסים, נעשה את אותן טעויות שוב וכו'. נצטרך עוד פעם נסירה ודחיית הגבורות, יכול להיות, יש מצב. כל שנה יש ר"ה, אז זה בסדר. אנחנו חוזרים להתחלות חדשות, יש לנו ריסטרט למערכת ממש, לפעמים, רגרסיה גמורה, וחוזרים עוד פעם על הכל מההתחלה, כל הדינים של ההתחלה. אבל לא בהכרח שככה זה יהיה כל הזמן וייתכן שהרבה מאד מצבים בחיים אחנו כבר ניקח את התשתיות היסוד שקרו, בין אם זה נסירת הלילה לצורך נסירת היום, נסירת ר"ה לתוך עשרת הימים.

ופה יש הבדל בין שמועה רביעית חמישית לשמועה שניה. כי בשמועה שניה הנסירה, במובן מסוים, והבניין בחיק או"א של הלילה, הם בנין הכלי ורוחא לצורך שחרית. ואז בשחרית אין את זה, כי עשינו את זה בלילה. פה הלילה בונה את לאה. רחל, זה סיפור רחל. מתי תקרה נסירת רחל? מתי יהיה בניין של רחל? לא בלילה. בר"ה, עד עשי"ת. לכן, במובן מסוים, מה שעשינו אז הוא בניין שנתי. יש פה קצת שאלה, האם השחרית של כל יום נבנית על עבודת הלילה או ששחרית של כל יום ויום נבנית על ר"ה. פה יש הבדלים במוקדים, בחשיבה שלנו, בין זו"ן דכ"ד שעות, זו"ן היומי, לבין תהליכי התפילה של שמועה רביעית חמישית. מה הן התשתיות שעליהן אנחנו עובדים? תבינו כמה החגים מרכזיים מפה מבחינת החשיבה השנתית שלנו.

זו דוגמה יסודית לשאלת יסוד, על הדומה והשונה בין תהליכי מאקרו לתהליכי מיקרו. בחיים ככה אנחנו עושים, למדנו משהו, ואני חוזר על הדפוס. אנחנו חוזרים עליו שוב, אבל אחרת. חכם יותר, אוהב יותר, בהארת פנים יותר, בערות יותר. מתוך בחירה להיות שוב בתהליך הזה, לצמוח איתו הלאה. זה ישנה את כל המוקדים. זה הדבר התשתיתי.

בשמועה רביעית חמישית הדרושים של המועדים פה הם עיקר מה שילך איתך בדרושי הנסירה, דרושי הנסירה פה הם דרושי שמועה רביעית חמישית. בשמועה רביעית חמישית האר"י הקדיש מלא מלא דרושים, תיאור מאד מאד אינטנסיבי, של עבודת הנסירה. בשמועה שניה ושמועה ראשונה זה בכלל לא האישיו, ממש לא האישיו. יש תהליכי עליה והמשכת הארות תפילין שקורות בר"ה וזה דומה לתהליכים שקורים כל יום ויום, אבל לא הנסירה. הנסירה היא לא אישו בכלל בדרושי שמועה שניה, כמו שכמה האר"י מקדיש לה המון המון המון עיסוק בשמועה רביעית חמישית.

בדרך כלל אנחנו נסתכל לאור המהלך היומי, אבל השאלה היא מה הקשר בין הדברים. כי הלילה הוא לאה והבוקר הוא רחל, אז הקשר הוא כבר לא הדוק כמו בשמועה שניה, ששם זה הזו"ן, אותם הזו"ן, פשוט אתה עושה הכנה בלילה ובונה את השלב הבא ביום. לילה מכין ליום. פה זה קצת יותר מורכב. זה רצף שלם של תנועה שחלקים ממנו, מוקדים שונים, נפתחים ונסגרים במשך הזמן. אתם יכולים רק להבין למה בשמועה רביעית חמישית דרושי הנסירה כל כך כ"כ רחבים ודומיננטיים. כי הם באמת כמו שאנחנו מסתכלים על ר"ה ועשי"ת, קובעים לכל השנה כולה. בונים תשתיות לכל השנה כולה. אז אנחנו בונים תשתית לתנועת הנסירה שתאפשר לנו לעבור פב"פ למערכת יחסים עם הקב"ה שהיא תנועת פנים וייחוד לכל השנה כולה. לכן יש פה הרבה מאד עבודה על התשתיות, על איך אני בונה את עצמי לעמוד מול הקב"ה. וזה אכן יהיה יותר תהליכי אחור, במובן מסוים. תהליכים שיקרו במרחב המעבר הזה בין אחור לנסירה. החסד והפנים פחות דומיננטיים ובולטים בתוך השלב הזה, שהוא יותר בונה את גופם של דברים.

## דחיית הדינים כסיבת הנסירה בר"ה

בדרושי ר"ה, דרוש א', נראה איך החסד מסתתר שם. גם בראש השנה, בעבודה שלנו, יש חסד שמסתתר ושותף בתהליכי הנסירה, על אף שהדומיננטיות זו דומינטטיות של תנועה של שמאל. בסוף השיעור שעבר, תארנו איך אדה"ר בדרוש א' חטא, הקדים את הייחוד, גרם לכל מה שגרם, והייחוד מתאחר, בגלל הדינא קשיא שהוא הביא לתוך הקשר. הייחוד מתאחר עד שמיני עצרת. בא האר"י ואומר את המשך הדברים:

### דרושי ר"ה דרוש א:

... וכאשר חטא בעץ הדעת ומזה נמשך ג"כ שנזדווג בו ביום שהיה חול והנה נמצאו עתה ב' הפכיים הא' הוא מה שחטא כנז' והב' הוא המצו' מה שעש' והתפלות שהתפלל כנז' ולכן מצד המצוה ותפלה גרם תיקון בכל העולמות וגרם זווג זו"ן ביום ההוא ומצד החטא שחט' כנז' גרם קלקול בעולם וגם בזווג זו"ן והוא כי לא נתקיי' התיקו' והזווג ההוא אלא לפי שעה כשהתפלל אמנם אח"כ נתקלקלו העולמות ונתבטל זווג העליון ואפי' ביום שבת בראשית שלאחר יום הו' שהוא ר"ה לא נעשה זווג ונתאחר זווגם עד יום שמיני עצרת כמש"ל בתחלת הדרוש :

זאת אומרת, הוא גם יצר מצד אחד תנועה של פנים וייחוד, הוא התפלל ועשה מצוות, ומצד שני הוא קלקל בייחוד שהיה ביום שישי, בזוהמת הנחש, וזה גרם לאיזשהי בעיה של ערבוב, שהיתה אחיזת החיצונים בייחוד שלנו בתפילה, וזה גרם להפיל את כל המערכת, ומכאן ואילך אנחנו צריכים להתמודד עם הסיפור הזה. בכל אופן, אותה שנה בראשית הבריאה זה דחה את הייחוד של רחל עד שלא התקיים כתיקונו, ואנחנו בעצם צריכים לעבוד על זה כל שנה עד שמיני עצרת. אצל אדה"ר, הייחוד היה של רחל, אבל הוא היה בעקבי לאה בראש רחל, דינא קשיא.

ונחזור לבאר ענין הנסירה הנה אחר שנברא אדם הראשון

עכשיו הוא אומר, אוקי בוא שניה, דיברנו איתכם מקודם על הנסירה שקרתה, שאדה"ר היה צריך לגרום, להעביר את השכינה מאחור לפנים, ולהביא לייחוד. בואו שניה נדבר איך קורה תהליך הנסירה. פה הוא מלמד משהו שהוא לא מתאר בהמשך הדרושים:

הנה אחר שנברא אדם הראשון והתפלל ועשה מצות והיה כורת הקלי' ולא היה יכולת להם להתאחז באותם האחוריים אז בא ענין הנסירה. וענינה הוא כי כל אותם האחוריים והדינים שהיו בזכר כולם ננסרו ונתפרדו מן הזכר וניתנו כולם באחוריים שלה ועי"כ נתפרדה ונתרחקה ממנו ואז הז"א נשאר כולו בבחי' חסד והיא בבחי' דינין וגבו' שלה ושלו.

זה תיאור הנסירה הבסיסי של ר"ה. שמתם לב? לא תראו את כל זה בדרושי הנסירה של כל יום ויום. המוקדים הם אחרים. פה נותר לדחות את כל הדינים שלו אליה, שלו ושלה, לעמוד בפני עצמם. הוא נותן את כל הדינים האלה באחוריים שלה וזה יוצר קיטוב מסוים במערכות היחסים. היא נושאת בתוכה את כל הדין, את כל הצורך, והוא נושא תנועה שנשארת עכשיו כולה חסד ואהבה, ללא דינים כביכול. אנחנו ממוקדי מטרה הפעם.

## דחיית הדינים על ידי החסד המתפשט בז"א

ואמנם ענין נסירת ודחיית דינין אלו מאחורי ז"א ליתנם באחוריים דנקבה הוא נעשה ע"י החסד העליון של אימא עילאה. וז"ס פ' ואיש כי יקח את אחותו כו' חסד הוא כו' כי בכח החסד ננסרו זו"ן הנקר' איש ואחותו ואתפרשו גזעין מתתא לעילא שהם האחוריים שלהם שנפרדו ועי"כ לקחה לו לאשה ונזדווגה עמו פב"פ.

איך זה קורה? תשובה פשוטה – כי יש סילוק מוחין. כיוון שהוא בדורמיטא הוא לא מתפקד. הוא לא מתפקד, צריך לקחת אחריות על הבית, מה לעשות. כל עוד הוא זן פרנס, חי בכתובה, עשה מה שכתוב, והיא היתה זקוקה, והוא סיפק לה את הצרכים שלה, היה ביננו חוזה סמוי שהוא מספק לה את הצרכים שלה והיא מטפלת בצרכים שלו. מבשלת, עושה כביסות, מגדלת את הילדים, לא משנה מה. הוא מפרנס, דואג לביטחון, קשורים זה בזה אחור באחור בכותל אחד. סיפוק של צרכים. אז המבנה המסורתי עבד. מה לעשות שיש דורמיטא, הגבר לא מתפקד. לא מפרנס. ביטחון לא ביטחון. לא מפרנס, לצורך העניין, לא דואג לצרכים שלה, והוא בדורמיטא בכלל, הסתלקות מוחין. לא אגיד בדיכאון, אבל, צריך לקחת אחריות. חכמת נשים בנתה ביתה, אין לה מה לעשות. בזמן הזה בינה יתרה ניתנה לאישה, היא לוקחת אחריות, בונה את הדברים, בונה את הבית, בונה את הקשר. עזבו את הקשר, בונה את היכולת שלה לקחת אחריות ולהיות ברשות עצמה. שלב שבו הנקבה מתעוררת ומבינה שלחכות, להיות תלויה בזכר, במצב הזה, זה לא דבר נכון. ברגע זה אין לה סיבה להיות תלויה בו, אין לה סיבה להיות איתו אחור באחור, כי מה שחיבר ביניהם זה שהיא היתה זקוקה לו וקיבלה ממנו את אנרגיית החיים שלה, היא כבר לא מקבלת מזה את אנרגיות החיים שלה. ואותם מוחין שזרמו אליה דרכו עכשיו זורמים אליה בערוצים אחרים. העצמה נשית. אורות אמא נכנסות בנקבה, בונים אותה. בונים את היכולת שלה להתייחס לצרכים שלה, לתת להם מקום משל עצמם, לדאוג להם, להצמיח אותם, להשקיע בהם, להשקיע בעצמה, לבנות את עצמה. יזמות מסוימת להיות שותפה או עצמאית בכל העניין הכלכלי שלה, וכו'.

זה בונה את הרוח של הנקבה, לא רק נפש, צומחת קומה. אין חסדים, אין חסדים. אין הארת פנים וחסד. מה לעשות. תפקודים, צרכים. כל הדברים שהוא דאג לך את צריכה לדאוג לעצמך. זה קריאה אפשרית, זה כתוב באר"י, אני לא המצאתי את זה עכשיו, כתוב באר"י שנסירה קורית כי הוא כבר לא משפיע לה אז אין לה מה, "איני ניזונת ואיני עושה", כלשון הגמרא.

זה לא מה שמוסבר פה. עצרתי כדי שתראו מה שכן כתוב פה. פה כתוב שהנסירה לא קורית בגלל הסתלקות המוחין וכניסתם אל הנקבה, אלא כי יש בתוכו תנועה פנימית שדוחה אליה את הדינים. מה היא התנועה הזו? החסד שמתחיל לזרום בו.

ואמנם ענין נסירת ודחיית דינין אלו מאחורי ז"א ליתנם באחוריים דנקבה הוא נעשה ע"י החסד העליון של אימא עילאה. וז"ס פ' ואיש כי יקח את אחותו כו' חסד הוא כו' כי בכח החסד ננסרו זו"ן הנקר' איש ואחותו ואתפרשו גזעין מתתא לעילא שהם האחוריים שלהם שנפרדו ועי"כ לקחה לו לאשה ונזדווגה עמו פב"פ.

אז באה הנה הארת חסד, והנה עוד פעם 'והוכן בחסד כיסאו' שזורם בשלב הנסירה בתוכו, והוא זה שדוחה את כל הדינים. הוא זה שדוחה את כל השפה הזו, שפת הקשר הקודמת, שפת אחור באחור שהיתה בינו לבינה, ואומר – לא רוצה אותה. אני לא רוצה שזו תהיה מערכת היחסים בינינו, שיושבת על התלות ועל הצורך, והצרכים שלי והצרכים שלך, וזה שאת תלויה בי. אני לא רוצה את זה. אני רוצה לשוחח שיח אחר. אני רוצה שיח. מתעורר כאן, באופן מודע או לא מודע, רצון לשיח אחר. שיח שבו אני לפחות נמצא במקום של אהבה ולא במקום של תלות.

בשלב הראשון זה קורה בדורמיטא כי אין מודעות עדיין בסיפור. זורמת בתוכו בקשה לשפה אחרת, הוא מרגיש דחיה מסוימת בתוכו לשפה הזו. הוא דוחה את הדינים שלו, החסד שבתוכו שמתחיל לזרום, דוחה את שפת הדין בתוכו. זה מצריך פעילות שהיא לא מודעת. קודם כל, כי הוא החליף מוחין. קודם כל תהיה דורמיטא, סילוק המוחין הקודמים, עליה לאו"א, ייחוד, והמשכת מוחין חדשים שהם יהיו זרימת החסד שתקרה לו.

ופי' הענין הוא כי נודע הוא שבהיו' האדם ישן בלילה נשמתו עולה ושואבת לו חיים מלמעלה כנז' בפרקי ר"א. וכן הענין בז"א כי בהיותו ישן נשאר בו ההוא קיסט' דחיותא כנז' אצלנו בברכ' המפיל חבלי ונשמתו שנסתלקה למעלה היתה מושכת לו חיים מבחי' אותו החסד של אימ' והיה מתפשט בו בכולו ואז הדינין אשר באחוריו היו נפרדים וננסרין מאליהן ונמשכין ונדבקין באחורי הנקבה וז"ס מ"ש באדרת נשא דקמ"ב ע"ב ע"פ ויסגור בשר תחתינ' ובאתרא' שקיע רחמי וחסד כו' פי' כי בהיות הדינין ננסרין מאחוריו אל אחורי הנקבה היה לסבת התפשטות בחי' החסד בתוכו וכל מה שהיה מתפשט ויורד החסד היו הדינין מסתל' מאחוריו ונשאר החסד והרחמי' שקועי' במקום שהיו שם הדינין בתחלה. ועוד נרחיב ביאור בענין הנסירה לקמן בדרוש של הנסירה הננסרת בעשרת ימי תשובה וגם בדרוש השופר וע"ש :

כי שם לא כתוב את מה שכתוב פה. בואו נתחיל לעשות את התהליך לאט לאט. היו לו מוחין, וזו"ן עמדו אחור באחור. המוחין האלו זרמו בשפת אחור, אז כל השפע שהוא הזרים לה היה דרך שפת דין, שפת אחור, שפה חיצונית, ערבוב צרכים בינו לבינה, דבוקים בכותל אחד. הצרכים שלו והצרכים שלה מעורבבים לתוך אותה מערכת יחסים תלותית ושפת צורך משותפת, זה היה הקשר ביניהם. הגיע השלב שצריך לעבור לפנים בפנים, לעבור משפת האחור לשפת הפנים. עכשיו, בשביל זה צריך נסירה, תהליכי הנסירה מתחילים קודם כל בסילוק המוחין. הסתלקות המוחין פה היא לא רק בשביל שהוא יהיה בדורמיטא ולא יתפקד, והיא תתחיל לקחת אחריות על החיים שלה, הסתלקות המוחין פה קיימת בשביל להמשיך תודעה חדשה. צריך לשחרר את התודעה הקודמת, את השפה שלה, ולהביא שפה חדשה לתוך מערכת הקשר.

**ש.** זה שלב שלא ידענו,

**ת.** הנה, גילינו אותו עכשיו, הוא הסתתר פה. השלב הזה הוא עדיין לא המוחין החדשים שיבואו אחרי תקיעת השופר, השלב של ההתעוררות, השלב של בניין הקשר החדש, שזה כבר מוחין חדשים של עריות. לא. זה המשכת מוחין שקורית בזמן השינה. בזמן השינה יש הסתלקות מוחין, ייחוד או"א עליון והמשכת מוחין חדשים, אבל הם לא בדיוק מוחין, שמתם לב? הם לא בדיוק מוחין. הם לא מוחין, אין בו חכמה בינה ודעת דחסדים ודעת דגבורות.

מה זה? אנרגיות של אהבה. אנרגיות אהבה של חסד דאמא, נוצר חסד לאלפים, מתפשטים בו בזמן השינה. מתחילה זרימה אחרת של ציור נפשי חדש שבו הוא פוגש אותה בזמן השינה. ממקום של אהבה. ממקום של בכלל לא מהשפה הקודמת שהיתה ביניהם, והחסד הזה שמתפשט בו הוא דוחה את התבניות הקודמות, תבניות שעד עכשיו היו הדיפולט בינו לבינה, תבניות של צורך, של צורך הדדי, תלותי. אולי גם שפת החסר והתשוקה של הנפש, התשוקה הנפשית ביניהם. הצורך הנפשי ביניהם כמניע את הקשר. ומתעורר בתוכו, באופן לא מודע, בקשה לחסד. וזה מה שיאפשר לו לפגוש אותה ממקום חדש, מקום לא של תלות ושל הצורך הטבעי שביניהם, אלא מקום של בחירה, בהמשך, והיכולת להיות בקשר שמגיע ממקום של רצון להיות באהבה ולהביא אהבה בתוך הקשר. לפגוש אותה ממקום שמביא חסד לסיפור. מהמקום שהבקשה שהיא מעלה למולו לא תתפרש בתוכו דרך שפת הצורך. לא תעורר בו את החוזה הסמוי האינטרסנטי שביניהם. זה בכלל בעולמות העשיה, לא מדבר באצילות. גם כשעולה הצורך הוא עונה לה באהבה, מתוך מקום אוהב, מתוך מקום משוחרר יותר שרוצה להיטיב לה, שרוצה להביא אהבה לקשר ולפגוש ולשמוע משהו אחר בתוך הבקשה, בתוך עליית הצורך הנפשי. זה בעצם התהליך שקורה פה בזמן הנסירה. הרצון לפגוש את הבקשה שלו ממקום של חסד, שגם כשתעלה נפש, של צורך, שלה, בקשה שלה, גם אם עכשיו היא תעלה צורך, הוא יענה באהבה. הוא לא רוצה לשוחח איתה בתוך שפה של צרכים.

הוא דוחה אליה את כל הדינים. מה שזה יגרום זה שכשהם ייפגשו שוב, גם אם היא תביא את כל הדינים שלו ושלה. עדיין היא תביא שפה של דין למולו, כי היא לקחה את כל הדינים שלו. אחר כך יהיו לה פנים, זה עוד יקח זמן. מכאן ואילך גם אם היא תעלה את שפת הדינים שהיא קיבלה, את כל הדינים שלו ושלה, קודם כל התשתית שלו, הדיפולט שלו כלפיה, הוא "ובאתרא' שקיע רחמי וחסד". אותם מקומות שישבו על שפת הנפש והצורך, הוא ממלא אותם בחסד, אהבה שדוחקת את הבשר במובן שדוחה את השפה הטבעית של הצורך, לשפה של חסד ואהבה.

**ש.** הנסירה היא לא רק בשבילה? היא גם בשבילו?

**ת.** ברור. היא בונה גם אותו. שימו לב, הנסירה פה 'ויבן ה' אלוקים את הצלע', לא רק שהתהליך הזה בונה את הצלע. הוא בונה את הצלע שבו. הצלע שננסרה בו, היא נבנית מחדש. זה פירוש אחר למה זה ויבן ה' אלוקים את הצלע, הצלע שלו נבנית מחדש. הצלע שלו "ובאתרא' שקיע רחמי וחסד".

'ויסגור בשר תחתנה'. הבשר שלו נסגר מתחתיו, חדש. לקחו מתוכו את הנקבה, האיזור שפעם היה שם איזור נפשי שלו, הוא נסגר מחדש ומתמלא מחדש בצורה חדשה, בצורה של אנרגיה של חסד ואהבה.

בגלל שהחסד הזה, שהולך ונכנס, הולך ושוקע במקומות שיש בהם דינים, הוא בו זמנית דוחה ומשלים את המקום הזה. משנה את האנרגיה של הגוף במקומות האלו. אם מקודם האזורים האלו היו אזורי נפש, איזורי צורך, יש שם מילוי בשפת חסד. המקומות האלו מתמלאים באנרגיה חדשה. אלו השינויים שהולכים בדרך לשם.

בדרושי שער הכוונות, בשער העמידה דרוש ב', אין לנו כוונות לשמות האלה. מה זה החסד הזה שמתפשט? איזה שם ניתן לו? אין פה כוונות לזה. אבל בדרושי תפילת ערבית של דרוש ב' יש:

### שער הכוונות - דרושי תפילת ערבית דרוש ב :

ומצאתי בקונטרס אדם א' כי אז בעת הנסיר' המשיכ' אימא אל הנוק' דז"א עשרה חסדים שהם הויות דע"ב דיודין כי חסד בגי' ע"ב:

זה לא לגמרי זה אבל יש פה משהו שקצת מזכיר, של זרימות של חסד שקורות בזמן הזה, רק שפה החסד הזה גם זורם לנקבה. זה שונה ממה שלמדנו פה, החסד פה בעיקרו מתרכז בזרימות של חסד שמשנות את כל השפה הפנימית של ז"א במערכת היחסים, מה הוא מחפש בקשר, זה משנה את נקודת המוצא של כל האירוע.

זה קורה כשהוא ישן. זה המהלך הראשון של הבניה, זה נבנה באופן לא מודע. הוא עדיין לא מזהה את זה באופן מודע שמשהו בתוכו משתנה, שמשהו בתוכו מחליף שפה, שמשהו בתוכו כבר לא רוצה את הדבר הקודם. הוא רק מרגיש דחיה בזה. כשהשפה הקודמת עולה, הוא מרגיש שמשהו בתוכו דוחה אותה. הוא עדיין לא יודע מה דוחה אותה. הוא מרגיש דחיה אל מול דפוסים שמקודם היו קיימים ובנו את הקשר עד עכשיו. התהליך הזה הוא התהליך הדורמיטא הלא מודע שפה.

הוא לא מודע לזה אבל הוא יזהה את זה. הוא ישים לב שכשעולה שפה קודמת של צורך והיא מגיבה בתוכו לתנועות של צורך, ברמה הנמוכה שלו, ברמה של החוזה הצרכני הנמוך, מתעוררת בתוכו דחייה, אינסטינקטים פנימיים של דחייה של זה. משהו בתוכו כבר מחפש משהו אחר באירוע, הוא כבר יידע להגיד את זה. הוא מכיר את זה, הוא יכול לעבוד עם זה, זה אנרגיות קיימות, אפשר לבנות איתן את הקשר, אבל זה לא מה שהוא מחפש. הוא מחפש משהו אחר בקשר. הוא מחפש להיפגש ממקום של אהבה. ואז הוא יכול לדחות את זה, הוא יכול להבין שזה שלב בדרך לפנים ולא רק להישאר בשלב הדחיה. שלב הדחיה עצמו יכול להיות שלב מבאס. אתה רק דוחה. אתה לא מביא לה משהו אחר. הדחיה היא לא הסיפור, רק שלב בהפרדת הסיפור לצורך צמיחה לשפה חדשה, שלב שאומר שאני רוצה שנניח בקשר בינינו את השפה של האהבה. והצורך יתארגן למקום חדש, צורך שמעמיק אהבה, בונה אהבה, האהבה עומדת מאחוריו. לא שיח הצרכים יהיה הדיפולט של מה שמחבר בינינו. לא הצרכים הגופניים, לא הצרכים הפיזיים, לא הצרכים הביתיים, לא הצרכים התיפקודיים, לא שיח הצרכים יהיה זה שמחבר אותנו אחד לשני ויהיה בסיס התודעה שלנו, שמשם אנחנו מדברים אחד עם השני.

נגיד את זה בתור קוריוז: אשתי תמיד שולחת לי את הרשימת קניות בקבוצה שלנו. אמרתי לה: "תקשיבי, אין לי כוח לזה שאני פותח את הווצאפ שלי ושלך אני רואה את הרשימת קניות של רמי לוי. בואי נעשה קבוצה נפרדת של הקניות של רמי לוי וקבוצה נפרדת שלי ושלך. נעשה נסירה, קבוצת הצרכים של רמי לוי תהיה בערוץ נפרד". "ויסגור בשר תחתינ' ובאתרא' שקיע רחמי וחסד". זה גם משנה משהו באיפה אנחנו נפגשים. זו דוגמה.

זה יכול להיות לא מודע בשלב ראשון. שזה מעצבן אותי ואין לי כוח, ו"מה, מה מפריע לי", ואז נופל לי האסימון מה אני רוצה וזה זה שאני רוצה להניח תשתית אחרת לבסיס הקשר, שפת הצרכים נמצאת, היא לא נעלמת, לא שהפסקנו לקחת אחריות, אבל היא מתארגנת במקום אחר.

**ש.** זה מצידו אבל מצידה זה גם מאד קשה.

**ת.** ודאי. שלב הנסירה הוא לא שלב שיש בו מנוחה עדיין.

זה יכול גם להיות לא נעים, השפה הקודמת נדחית מהשפה החדשה, וגם לא הבשילה שפה חדשה, יש רק דחיה של הצורך. אז מה? "לא צריך אותי, אתה לא רוצה אותי, כי אם אתה דוחה אותי משפת הצורך, אז איפה אני כן נמצאת בקשר בינינו?", עוד לא נכנסה שפה אחרת. לכן זה חיבוק השמאל, שיש בו קושי. היא צריכה הבנה חדשה והיא צריכה "זוכרנו לחיים מלך חפץ בחיים", זה הזמן שאנחנו מלווים בתפילה, עוטפים את זה בזיכרון שכל זה בא להצמיח חיים. שימו לב שהחסד פה מתואר בזה שהוא ממשיך לו חיים, הוא מקבל חיים חדשים, כי זה נותן לו אנרגיות לחיות ממקום של לב. הוא מתמלא מזה, זה בונה לו אנרגיה חדשה.

מה המשמעות לכל זה? לא דיברנו על זה כל כך. התמקדנו היום בלהבין שיש תנועות חסד שמסתתרות, ואתם יכולים לראות עכשיו את הקשר בין התנועה הזאת לתנועה של "באהבה" שלמדנו בתפילת השחר. שיש תנועה שהאהבה שותפה בתהליך הנסירה. אז פה אתם יכולים לחבר את הסיפור ולנסות אולי להבין את זה בתור הרצף. איך תנועות המ"ן ממשיכות, לפי הספק של מהרח"ו, שזה קורה עוד בשלב הזה, יש פה תהליכי אהבה שמתפקדים לא רק בעליית המ"ן והמשכת המוחין. גם אליו נמשכים מוחין חדשים של אהבה בשלב הנסירה שהם שותפים ביכולת להעביר שפה.